Vittorio Bersezio/Le miserie 'd monsú Travet/pàgina 20
Sena quarta

'L Cap session e detti.

'L CAP SES SION (a Travet) Ah finalment, elo arivà?

TRAVET Monssú...

'L CAP SESSION (Monssú! Che incivil!) Anne nen dijlo che mi i lo spëtava?

TRAVET Sí sgnor e j'andasia dël moment.

'L CAP SESSION Salo c'a l'è un po' d'temp che chiel a negligenta... i diria... ij so dover?

TRAVET A m'smia...

'L CAP SESSION A dev smieje gnente. C'a lassa parlé ij so superior. Mentre c'a aspira a d'promossion, mentre che benignamente a s'pensava a chiel për d'favori i diria... eccessionali, chiel con soa condotta a s'na dimostra incompetent...

TRAVET C'a përmetta...

'L CAP SESSION No sgnor.

TRAVET Ma...

'L CAP SESSION Basta!

TRAVET (O Dio! che passienssa c'a j va!)

'L CAP SESSION Për ancheui chiel a conta come assente.

TRAVET Passienssa! (A stranua).

'L CAP SESSION Monssú!

TRAVET C'a comanda.

'L CAP SES SION A s'stranuelo an facia a mi senssa dí gnente?

TRAVET I seu pa... I son anfreidame stamatin... Cosa veullo ch'i j dia?

'L CAP SESSION A s'dis pardon.

TRAVET C'a scusa; i lo savia nen.

'L CAP SESSION C'a m'daga sí côl stat.

TRAVET Ah! côl stat?
'L CAP SESSION Sí, elo ciorgn? A l'avia ben prometume d'portelo stamatin.

TRAVET Sí sgnor, ma...

'L CAP SES SION Elo c'a l'avria nen falo?

TRAVET Oh sí sí. C'a s'figura ch'i son stait levà fina a mes bot staneuit për finilo.

'L CAP SESSION A l'ha fait tanto ben. Dunque c'a lo daga sí.

TRAVET A l'è che mi j'eu 'na benedeta masnà c'a toca tut.

'L CAP SESSION E con lon?

TRAVET A l'ha trovà côl papè e a l'ha fane d'oche.

'L CAP SESSION I seu ben c'a m'facessia'! Sonne storie côle da vnime a conté a mi?

TRAVET J'assicuro...

'L CAP SESSION C'a staga un po' ciuto. A veul dí che chiel a l'ha nen fait il suo dovere... Un travaj c'a pressava... che mi, mi stess j'avia arcomandaje! A l'è quasi, i diria, un mincionesse d'mi... Ma a va tut ben... oh va bene... i savreu coma regoleme.

TRAVET C'a s'përsuada...

'L CAP SESSION Basta!

TRAVET (Mia gratificassion a l'è bele andaita!)

'L CAP SESSION C'a vada a so cancel e c'a m'sbriga an pressa côl poch travaj ch'j'eu daje.

TRAVET Sí sgnor.

'L CAP SESSION Ah! C'a dia: ancheuj a j vnirà un neuv impiegato, gli ho assegnato côla scrivania e i lo buto sota sua sorvelianssa. A intra come aspirante al volontaríato. A l'è un giovnot c'a m'è stame racomandà, e chiel a j usrà d'ij riguard.

TRAVET I mancreu nen. ('L Cap via). Andôma a travajé. (A va ant so cancel, a pend 'l paltò e 'l capel a un portamantel, a s'buta an testa 'na calota e le mese manie d'teila ai brass) I m'sento gnente ben. I son tut mojà, anfreidassà e j'eu gnanca podú pié me cafè. E pura a bsogna sté sí a gumé. (A s'seta a la scrivania) Misericordia! Che fagot d'roba c'a l'han butame sí. I n'avia ancora un bel residuo d'jer, e m'han torname a carié sú coma 'n aso. Eh là! passienssa! (A s'buta për travajé. Rusca e Moton a van a trovelo).

RUSCA Përmetlo, monssú Travet? I voria dije doi parole.

MOTON E mi d'co. Forse i lo dëstorbôma?
TRAVET Verament, com'a vëddo, j'eu tanto da fé; ma s'a l'è mach doi parole.

RUSCA L'afè d'un moment. A sa che a nostr Ministr, dop côl bel discors c'ha l'ha fait a la Camera, a l'han faje 'l ritrat...

TRAVET No sgnor, i lo savia nen.

RUSCA Sí sgnor. Mi j'eu pensà d'fene tiré an litografia un sinq sent copie da distribuí, e j'eu duvert 'na sotoscrission për lon fra noiaitri impiegati. A capiss c'a l'è 'na marca d'rispet ch'i j dôma.

TRAVET I capisso... A bsogna ch'i sotoscriva d'co mi.

RUSCA 'L bsogn a j'è nen, ma se chiel a mancheissa a faria cativ efet. 'L Ministr quand c'a scoreissa côla lista e c'a vedëissa nen so nom, a podria pensé...

TRAVET Coma! Côla lista a 'ndarà sota j'euj d'Soa Ecelenssa?

RUSCA Sicura.

TRAVET Oh! i sotoscrivo subit. C'a daga sí (a eseguiss). Vaire c'a l'è?

RUSCA 'N scú.

TRAVET 'N scú!... Diavo! A l'è car.

RUSCA Eh! J'ôma fait ij nostri cont e j'ôma vist c'a s'podia nen fesse a meno.

TRAVET Eh là! passienssa! I seu gnanca s'j'abia apress sinq lire. (A tira fora ij dnè e a i conta) C'a pia... A j manca quat sold. I j devo peui quat sold.

RUSCA Va ben, va ben, con tut so comod (a torna vsin a la stua).

MOTON E mi a l'è d'co për una cosa parei ch'j'eu da parleje.

TRAVET 'N'autra sotoscrission?

MOTON Sí sgnor.

TRAVET O Dio!

MOTON A l'è për regaleje 'na cros a nostr Cap session, e s'a j'avanssa d'fondi, deje d'co un disnè. Sa ben, a son d'côle dimostrassion c'a s'uso...

TRAVET I voria ben podei... ma, santo Dio! j'eu tante speise... i m'treuvo ant sto moment un po' ambrojà. Vaire c'a l'è?

MOTON Sinq lire.

TRAVET D'co sinq lire? Cojuss!... A m'rincress... a m'rincress propi d'cheur... ma i peus nen, i peus franch nen.

MOTON Chiel a veul rie?

TRAVET Ah! pur trop ch'i n'eu nen veuja.

MOTON Un miserabil scú elo c'a peul gené un om?

TRAVET Eh! I na son mi la preuva.

MOTON (ofeis) J'eu capila... A veul deme 'na nacià.

TRAVET Ma no. J'assicuro che s'i podeissa... Massime a chiel... A sa s'j'eu sempre avú d'stima për chiel.

MOTON Anlora a l'è për odio al Cap d'session.

TRAVET No, no, no. Cosa dislo? Mi d'odio? Tut autr.

MOTON A l'è vera che 'l Cap session a l'è un po' dur për chiel, ma a côle cose lí a bsogna nen feje atenssion. Guai a côl c'a s'la pia con ij so superior.

TRAVET Ma Dio bon! mi i m'la pio pa gnente. S'a saveissa chiel mie circostansse...

MOTON (piegand la carta con dispet) Ben, ben. C'a fassa com'a j pias, e parlômne pi nen (a va a ragionse Rusca).

TRAVET Deje un scú!... J'eu gnanca pi un sold an sacocia, e prima c'a sia la fin dël meis i seu nen coma ch'i fareu a 'ndé ananss a dé da mangié a mia famia. E intant adess, chiel lí chi sa cosa c'a va a dije d'mi al Cap d'session!... I seu c'a l'è soa anima danà. Povr a mi! Povr a mi!... Basta: butómse un po' a travajé; e për pi nen c'a m'désturbo a l'è mei ch'i m'sara drinta (a s'sara d'manera che 'l public a lo vëd pi nen).

Leteratura piemontèisa
Vittorio Bersezio
Le miserie 'd monsú Travet